# Προτάσεις δραστηριοτήτων

## ΔΡΑΣΤΗΡΙΟΤΗΤΑ 2: ΚΩΔΙΚΟΣ pH

Να διερευνήσετε αν υπάρχουν υλικά τα οποία λειτουργούν ως φυσικοί δείκτες.
Να συγκεντρώσετε πέταλα από κόκκινα τριαντάφυλλα, κόκκινο λάχανο, παντζάρια, και «ιταλικά» ραδίκια. Να βράσετε κάθε είδος ξεχωριστά και να μαζέψετε το εκχύλισμά τους, αφού κρυώσει σε πλαστικά δοχεία. Στη συνέχεια, να τοποθετήσετε εκχύλισμα από κάθε είδος σε blister από τσίχλες, τα οποία έχετε πλύνει προσεκτικά και να ρίξετε σε κάθε θήκη χυμό λεμονιού, άσπρο ξίδι, αραιό διάλυμα HCl, όπως φαίνεται στην ακόλουθη φωτογραφία.
α. Να καταγράψετε σε ποιες θήκες παρατηρήσατε αλλαγή χρώματος.
β. Ποια από τα υλικά που χρησιμοποιήσατε μπορούν να αποτελέσουν πρώτη ύλη για την παρασκευή φυσικών δεικτών;

## ΔΡΑΣΤΗΡΙΟΤΗΤΑ 3: ΣΤΗΝ ΚΟΨΗ ΤΟΥ ΞΥΡΑΦΙΟΥ

Στο ξεκίνημα του 2024 ο πληθυσμός της Γης ξεπέρασε τα 8 δισεκατομμύρια και η ανάγκη για την αύξηση της παραγωγής τροφής είναι επιτακτική, όπως επιτακτική είναι και η ανάγκη για καλύτερες συνθήκες υγιεινής για όλο τον κόσμο. Όμως η εντατική καλλιέργεια, απαιτεί λιπάσματα και οι καλύτερες συνθήκες υγιεινής ευρεία χρήση απορρυπαντικών και σαπουνιών και η χρήση τους επιβαρύνει το περιβάλλον. Τα νιτρικά και τα περισσότερα φωσφορικά άλατα είναι ευδιάλυτα στο νερό και, όταν χρησιμοποιούνται σε ποσότητες ή χρονικές στιγμές κατά τις οποίες τα φυτά δεν μπορούν να τις καταναλώσουν, μολύνουν το πόσιμο νερό ή καταλήγουν στη θάλασσα, όπου προκαλούν το φαινόμενο του ευτροφισμού, δηλαδή την υπερβολική ανάπτυξη ορισμένων φυκιών.

Να οργανώσετε 4 ομάδες και να διερευνήσετε το πρόβλημα προσπαθώντας να προτείνετε λύσεις, ώστε να υπάρξει ορθολογική διαχείριση και περιβαλλοντική ισορροπία.

1η ομάδα: Να διερευνήσετε και να καταγράψετε:

1. Τον τρόπο με τον οποίο αναπτύσσονται τα φυτά.
2. Την ισορροπία μεταξύ της κατανάλωσης και αναπλήρωσης των θρεπτικών συστατικών του εδάφους, η οποία ονομάζεται θρεπτικός κύκλος. Να φτιάξετε ένα infographic στο οποίο να περιγράφετε τον θρεπτικό κύκλο.

2η ομάδα: Να διερευνήσετε και να καταγράψετε:

1. Τους τρόπους αναπλήρωσης των θρεπτικών συστατικών του εδάφους.
2. Τη σύσταση των βιομηχανικών λιπασμάτων και οικονομικά στοιχεία για την παγκόσμια παραγωγή τους και για την παραγωγή τους στην Ελλάδα.
3. Τα πλεονεκτήματα και τα μειονεκτήματα από τη χρήση:
   1. βιολογικών λιπασμάτων οργανικής προέλευσης, όπως η κοπριά και το guano,
   2. ανόργανων βιομηχανικών λιπασμάτων.

3η ομάδα: Να διερευνήσετε και να καταγράψετε:

1. Τη σύσταση και τον τρόπο δράσης των σαπουνιών και των συνθετικών απορρυπαντικών. Να φτιάξετε ένα infographic στο οποίο να περιγράφετε την δράση των απορρυπαντικών.
2. Τα είδη των διαφορετικών σαπουνιών και απορρυπαντικών και τις χρήσεις τους.
3. Τα οικονομικά στοιχεία για την παγκόσμια παραγωγή τους και για την παραγωγή τους στην Ελλάδα.

4η ομάδα: Να διερευνήσετε και να καταγράψετε:

1. το φαινόμενο του ευτροφισμού και τις αιτίες για την εμφάνισή του.
2. που οφείλεται η συσσώρευση νιτρικών και φωσφορικών ιόντων στους υδάτινους αποδέκτες.
3. λύσεις για την αποφυγή του.
4. στοιχεία για τη μόλυνση του πόσιμου νερού στη Ελλάδα από νιτρικά και φωσφορικά ιόντα.

## ΔΡΑΣΤΗΡΙΟΤΗΤΑ 4. ΠΡΟΣΘΕΤΑ ΚΑΙ ΣΥΝΤΗΡΗΤΙΚΑ

Να διερευνήσετε και να καταγράψετε

1. Τι είναι τα πρόσθετα των τροφίμων, πως προσδιορίζονται τα επιτρεπτά πρόσθετα και οι μέγιστες επιτρεπτές ποσότητες.
2. Τα είδη των πρόσθετων και τη δράση τους.
3. Τρία πρόσθετα από κάθε είδος, τη δράση τους και τα επιτρεπτά όρια.

## ΔΡΑΣΤΗΡΙΟΤΗΤΑ 5. ΚΑΝΟΝΤΑΣ ΤΗ ΒΡΟΧΗ ΠΙΟ ΟΞΙΝΗ ΚΑΙ ΤΟΝ ΠΛΑΝΗΤΗ ΠΙΟ ΦΤΩΧΟ

Η χρήση των ορυκτών καυσίμων για τις μεταφορές, την παραγωγή ηλεκτρικού ρεύματος, και την βιομηχανική παραγωγή ελευθερώνει οξείδια του θείου και του αζώτου στην ατμόσφαιρα με αποτέλεσμα η βροχή να περιέχει οξέα και το pH της να ελαττώνεται. Η όξινη βροχή έχει καταστροφικές συνέπειες για τον πλανήτη.

Να οργανώσετε 4 ομάδες και να διερευνήσετε το πρόβλημα προσπαθώντας να προτείνετε λύσεις, ώστε να υπάρξει ορθολογική διαχείριση και περιβαλλοντική ισορροπία.

1η ομάδα: Να διερευνήσετε και να καταγράψετε:

1. Ποιο είναι το pH της κανονικής βροχής.
2. Που οφείλεται η απελευθέρωση οξειδίων του θείου και του αζώτου στην ατμόσφαιρα.
3. Πως δημιουργείται η όξινη βροχή. Να φτιάξετε ένα infographic στο οποίο να περιγράφετε το σχηματισμό της όξινης βροχής.

2η ομάδα: Να διερευνήσετε και να καταγράψετε πως επηρεάζει η όξινη βροχή:

1. τα μνημεία της παγκόσμιας πολιτιστικής κληρονομιάς,
2. την υγεία,
3. τα δομικά υλικά,
4. τα υδάτινα οικοσυστήματα,
5. τα δάση και το έδαφος,
6. την ποιότητα της ατμόσφαιρας.

3η ομάδα: Να διερευνήσετε και να προτείνετε λύσεις για την αντιμετώπιση του προβλήματος της όξινης βροχής και των επιπτώσεών της.